b'\n_START_ARTICLE_\nTolfa\n_START_PARAGRAPH_\nTolfa er en sm\xc3\xa5by og kommune i Roma. Den ligger i regionen Lazio i det sentrale Italia, ikke langt fra Civitavecchia. Den er sentrum for Monti della Tolfa, en gruppe utd\xc3\xb8dde vulkaner mellom Civitavecchia og Braccianersj\xc3\xb8en.\n_START_SECTION_\nHistorie\n_START_PARAGRAPH_\nMiddelalderbyen l\xc3\xa5 innenfor Viterbos innflytelsesomr\xc3\xa5de og ble del av Kirkestaten. F\xc3\xb8rst ble den gitt til Capocci-familien \xc3\xa5 styre, og deretter til de romerske adelsmenn Ludovico og Pietro Frangipani som stod for byggingen av bymur. Tolfa fikk br\xc3\xa5tt en st\xc3\xb8rre betydning etter at man i 1461 fant rike forekomster av alunitt der. Fra alunitt kommer alun, og dette stoffet kan brukes ved fargesetting av tekstiler. Dermed kom Tulfa under direkte romersk kontroll, etter noen sammenst\xc3\xb8t med slekten Frangipani. Det apostoliske kammer sikret seg kontroll med byen som var blitt en slik viktig r\xc3\xa5vareprodusent for noe som spilte en vesentlig rolle i senmiddelaldersk og tidligmoderne italiensk \xc3\xb8konomi._NEWLINE_F\xc3\xb8r dette funnet var det bare mulig \xc3\xa5 skaffe seg alun ved \xc3\xa5 importere det fra \xc3\x98sten, slik at osmanene og deres handelspartnere venetianerne profitterte stort p\xc3\xa5 ettersp\xc3\xb8rselen. Paved\xc3\xb8mmet hadde n\xc3\xa5 plutselig monopol p\xc3\xa5 alun. Pave Pius II gav Medicislekten enerett p\xc3\xa5 distribusjonen, under den forutsetning at inntekten fra monopolet skulle komme den kristne sak (res publica) til gagn, etter som den vantro tyrk, ansporet av sine fremganger, truet selve kristendommen. Senere ble monopolet for utvinning av alun ved Tolfa overdratt som en pavelig skjenkelse til Agostino Chigi._NEWLINE_I 1530 gav pave Klemens VII kommunestatus til Tolfa, som da hadde vokst ut over sine middelalderske murer. Ogs\xc3\xa5 senere fortsatte Tolfa \xc3\xa5 ha alun-utvinningen som sin \xc3\xb8konomiske ryggrad. N\xc3\xa6r selve gruven ble det bygget en landsby for arbeiderne, Allumiere. Den ble autonom comune i 1826.'